钦定古今图书集成/历象汇编/庶征典/第145卷 > 《梦处女鼓琴判》阙名
## 钦定古今图书集成/历象汇编/庶征典/第145卷 > 《梦处女鼓琴判》阙名

乙封侯尝梦见处女鼓而歌曰：“美人荧荧，颜若苕之华。” 后遂纳国人姓为内子。御史劾其僭，诉云：“梦应也。”

国以定封邑，惟利建社稷是卫，邦畿以藩。乙将度以
土圭，设其苑序，式遵厥度，宜立其家，凤凰之兆未期，
桃李之妖将至，刚柔自应，精爽潜通。吉以有祥，将表
神来之兆，庶乎无乱，理齐藏往之感，位在通侯，梦兹
处女，横角枕而就寝，见鼓琴而作歌。荧荧之词，闻彼
魂交之日；夭夭之质，睹兹形开之时。六梦之验若存，
八征之候如会。纳为内子，诚类小君；称僭欲绳，未通
平典。